Наставно-научном већу Филозофског факултета у Нишу

**РЕЦЕНЗИЈА зборника са научног скупа *Прошло и будуће у култури Срба и Бугара***

(ур. Снежана Божић)

У овогодишњем броју зборника радова ***Прошло и будуће у култури Срба и Бугара*,** који је настао као резултат рада 19. тематског двојезичког научног скупа одржаног на Филозофском факултету у Нишу 7. априла 2023. године,нашла су се свега два рада филолошке оријентације. Језички део овог рукописа чине прилози под насловом: *Лексика животног циклуса у Речнику црквенословенског језика Саве Петковића и њени одјеци у савременом српском језику* и *Прошло и будуће у граматикама српског језика.*

Значајан прилог историји српског језика преставља истраживање проф. др Надежде Јовић. У раду под називом *Лексика животног циклуса у Речнику црквенословенског језика Саве Петковића и њени одјеци у савременом српском језику* представљени су црквенословенски термини везани за рођење, крштење, венчање и смрт, који су ексцерпирани из *Речника црквенословенског језика Саве Петковића*. Након извршене семантичке, етимолошке и творбене анализе, али и фонетских напомена о одликама ове лексике, аутор је установио у којој се мери анализирана лексика чува у савременом српском језику. Грађа је представљена кроз семантичка поља, која, осим специјалних термина за различите обреде, обухватају и црквенословенске називе основних појмова. Закључне напомене аутора показују да је без обзира на промене у историји књижевног језика код Срба које су изазване ванјезичким утицајима, црквенословенска лексика животног циклуса забележена у *Речнику Саве Петковића*, утемељена на словенским основама и православној култури, наставила да траје у савременом српском језику, у нешто измењеном облику.

Рад проф. др Јордане Марковић под називом *Прошло и будуће у граматикама српског језика* представља „преглед података којим се у граматикама српског језика упућује на прошло или будуће време“. Аутор рада након систематизације грађе указује на „двојаку појаву ових података“: 1. позивање на прошло са циљем разумевања савременог стања, првенствено у области фонетике и 2. помињање прошлог и будућег времена у вези са врстама речи, где се на једној страни налазе глаголи као врста речи, којима се исказује садашње, прошло и будуће веме, а на другој страни остале врсте речи, којима се означава „време као резултат синтаксичких односа“.

Рукопис зборника *Прошло и будуће у култури Бугара и Срба*, поред језичких садржи и шест радова из области књижевности, који су такође усмерени ка проблемима релација прошлости и будућности у оквиру различитих феномена. Оба прилога представљају значајан допринос науци о језику и са задовољством дајем препоруку за њихово штампање.

У Нишу, 8. марта 2024. године 

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Александра Лончар Раичевић,

ванредни професор Филозофског факултета Универзитета у Нишу